S-224/2009

Mál þetta, sem dómtekið var hinn 1. október, er höfðað með tveimur ákærum lögreglustjórans á Akureyri á hendur X.

Fyrri ákæra er gefin út 9. september 2009 og er

„fyrir umferðar- og vopnalagabrot:

I.

Umferðarlagabrot.

Með því að hafa sunnudaginn 7. júní 2009, ekið bifreiðinni BU-844, undir áhrifum áfengis (1.07‰) undir áhrifum fíkniefna (með tetrahýdrókannabínólsýru í þvagi) frá Ólafsfirði til Akureyrar, þar sem hann stöðvar bifreiðina á bifreiðastæði við heimili sitt, en þar hefur lögreglan afskipti af honum. Telst þetta varða við 1. mgr., sbr. 2. mgr. 45. gr. og 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50/1987, sbr. lög nr. 66, 2006.

II.

Vopnalagabrot.

Með því að hafa verið með í vörslum sínum nefndan dag „fiðrildahníf“, fallhníf, en hnífinn fann lögreglan undir aftursæti bifreiðar ákærða.

Telst þetta varða við B lið 2. mgr. 30. gr., sbr. 1. mgr. 36. gr. vopnalaga nr. 16, 1998.

III.

Með því að hafa mánudagskvöldið 20. júlí 2009, ekið bifreiðinni YL-820, undir áhrifum fíkniefna (með amfetamín í þvagi) frá Fjórðungssjúkrahúsinu á Akureyri um Þórunnarstræti, uns hann stöðvar bifreiðina á bifreiðastæði við lögreglustöðina á Þórunnarstræti á Akureyri.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006. Jafnframt er krafist upptöku á haldlögðum fallhníf, samkvæmt 1. mgr. 37. gr. nefndra vopnalaga.“

Síðari ákæra er gefin út 24. september og er fyrir „eftirtalin brot:

A. Umferðarlagabrot (028-2009-2643)

Að hafa þriðjudaginn 4. ágúst 2009, ekið bifreiðinni LZ-564, undir áhrifum fíkniefna (með 35 ng/ml. af amfetamíni í blóði og tetróhýdrókannabínólsýru í þvagi) austur Austurveg og um Norðfjarðarveg á Eskifirði, þar sem lögreglan stöðvaði akstur hans við bæinn Haga.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66, 2006.

B. Fíkniefnalagabrot. (028-2009-2643)

Að hafa þriðjudaginn 4. ágúst 2009, verið með í vörslum sínum 0,66 grömm af amfetamíni, í bifreiðinni PE-488, sem ákærði hafði til umráða og stóð við býlið Ystadal 2 á Eskifirði, þar sem lögreglan fann efnin við leit í bifreiðinni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 16.190, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er þess krafist að ákærði verði dæmdur til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006.“

Málin voru sameinuð. Fyrir dómi játaði ákærði skýlaust sök samkvæmt ákærunum. Með játningu ákærða, sem engin ástæða þykir vera til að draga í efa og fær stoð í gögnum málsins, er ákærði sannur að sök og hefur unnið sér til refsingar, en háttsemi hans er í ákærum rétt færð til refsiheimilda.

Í júlí 2008 var ákærði dæmdur í þriggja mánaða fangelsi, skilorðsbundið til þriggja ára, fyrir líkamsárás. Hefur hann með brotum sínum nú rofið skilorð þess dóms. Við ákvörðun refsingar verður litið til ungs aldurs ákærða og skýlausrar játningar hans fyrir dómi. Þykir dóminum rétt að láta skilorðsdóm ákærða standa óhreyfðan, með heimild í 60. gr. almennra hegningarlaga nr. 19/1940, en gera honum þess í stað 250.000 króna sekt til ríkissjóðs og komi átján daga fangelsi í stað sektarinnar, verði hún ekki greidd innan fjögurra vikna frá birtingu dómsins. Þá verður ákærði sviptur ökurétti í átján mánuði og fallast ber á gerðar upptökukröfur. Sakarkostnaður málsins nemur 343.133 krónum og ber að dæma ákærða til greiðslu hans.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, greiði 250.000 króna sekt til ríkissjóðs og komi átján daga fangelsi í hennar stað, verði hún ekki greidd innan fjögurra vikna frá birtingu dómsins.

Ákærði er sviptur ökurétti í átján mánuði.

Ákærði sæti upptöku á 0,66 grömmum af hassi, sem greind eru í efnaskýrslu lögreglu númer 16.190, og hnífi, svonefndum „fiðrildahnífi“, sem lagt var hald á við rannsókn málsins.

Ákærði greiði sakarkostnað málsins, 343.133 krónur.